Her blir palestinske Wadi (5) arrestert av det israelske militæret
Hendelsen skjedde tirsdag ettermiddag i sentrum av Hebron. Byen er en av de mest konfliktfylte på den okkuperte Vestbredden. Israelske bosettere har okkupert flere kvartal i sentrum av byen de siste tiårene og israelsk militære har stengt av deler av det området for palestinere. Bosetningene er ulovlige etter internasjonal rett. Blant de avstengte områdene er Shuhada-gaten som ble stengt i 1994 etter at en ekstremnasjonalistisk israeler, Baruch Goldstein, drepte 29 palestinere. I frykt for palestinske hevnaksjoner og videre konflikt ble handlegaten i hjertet av byen stengt og det er en sterk tilstedeværelse av israelske militære der.Det var like ved denne gaten at fem år gamle Wadi Maswadeh ble omringet av syv israelske soldater og en offiser etter at han skal ha kastet stein på en hund. Ifølge det militære rettssystemet på Vestbredden er den kriminelle lavalderen for palestinere 12 år. Episoden ble fanget opp på film av en observatør fra den israelske menneskerettighetsorganisasjonen B`Tselem. Etter at en gruppe palestinere hadde prøvd å hindre soldatene i å ta med seg gutten, satte soldatene den gråtende femåringen i en jeep og kjørte hjem til foreldrene hans. Der informerte de moren hans om at de hadde tenkt å overlevere han til det palestinske politiet i byen. Hebron er etter en avtale inngått i 1997 delt inn i to områder, den ene styrt av israelske militære, den andre av palestinske. Det fins derfor både israelsk og palestinsk politi.Moren til Wadi nektet soldatene å ta med seg barnet før faren hans kom hjem. Gutten skal ha gjemt seg gråtende bak en bunke madrasser mens de ventet på faren. En halvtime etter pågripelsen kom faren, Karam Maswadeh. Foreldrene forklarte for soldatene at Wadi bare var fem år, men soldatene insisterte likevel på å ta med seg gutten og sa at om faren motsatte seg ville de pågripe ham også. Karam gikk med på å bli med til politiet, men i stedet for å reise dit tok soldatene med både far og sønn til en militærbase på Shuhada-gaten hvor de ble holdt i en halvtime. Der satte soldatene håndjern og bind for øynene på far Karam og ledet både han og sønnen til et kontrollpunkt i Shuhada-gaten, hvor de ble holdt enda en halvtime. Der kom en israelsk offiser til og spurte Wadi hvorfor han hadde kastet stein. Offiseren skal så ha kjeftet på soldatene som hadde pågrepet gutten for at de hadde tatt med seg femåringen og klaget over at de skadet militærets omdømme med slike handlinger. Like etter tok soldatene av faren Karam bindet for øynene og håndjernene og ga ham vann. Et par minutter senere ble Karam og sønnen overlatt til det palestinske politiet. Etter et kort avhør på den palestinske politistasjonen i byen ble de begge løslatt. B`Tselem har kontaktet de israelske myndighetene i området og levert en formell protest etter pågripelsen.
Fem år gamle Wadi Maswadeh fra Hebron kastet stein på en hund. Det fikk det israelske militæret til å pågripe han og faren og holde dem på en militærbase i to timer.